CELEX: 62009CN0095
Language: sk
Date: 2009-03-06 00:00:00
Title: vec C-95/09: Žaloba podaná 6. marca 2009 — Komisia Európskych spoločenstiev/Írsko

16.5.2009   
            
            
               SK
            
            
               Úradný vestník Európskej únie
            
            
               C 113/25
            
         Žaloba podaná 6. marca 2009 — Komisia Európskych spoločenstiev/Írsko
   (vec C-95/09)
   2009/C 113/48
   Jazyk konania: angličtina
   
      Účastníci konania
   
   
      Žalobkyňa: Komisia Európskych spoločenstiev (v zastúpení: S. Pardo Quintillán, A. A. Gilly, splnomocnení zástupcovia)
   
      Žalovaný: Írsko
   
      Návrhy žalobkyne
   
   
               —
            
            
               určiť, že Írsko si tým, že
               
                           —
                        
                        
                           neúplne a nesprávne vymedzilo citlivé oblasti na účely článku 5 ods. 1 smernice Rady z 21. mája 1991 o čistení komunálnych odpadových vôd (1),
                        
                     
                           —
                        
                        
                           neúplne a nesprávne prebralo požiadavky článku 3 ods. 1 a 2 a článku 5 ods. 2, 3, 4 a 5 uvedenej smernice vo vzťahu k niektorým citlivým oblastiam,
                        
                     
                           —
                        
                        
                           pokiaľ ide o všetky komunálne odpadové vody vypúšťané z niektorých aglomerácií s populačným koeficientom viac ako 10 000 alebo vypúšťané v príslušných povodiach citlivých oblastí, nestanovilo do 31. decembra 1998 úroveň čistenia podľa článku 5 ods. 2 a 3 uvedenej smernice,
                        
                     
                           —
                        
                        
                           v niektorých aglomeráciách nezabezpečilo, aby zberný systém stanovený v článku 3 ods. 1 uvedenej smernice spĺňal požiadavky stanovené v článku 3 ods. 2 tej istej smernice, a
                        
                     
                           —
                        
                        
                           do 31. decembra 1997 správne nevykonalo prvé povinné preskúmanie podľa článku 5 ods. 6 uvedenej smernice, nesplnilo svoje povinnosti podľa uvedených článkov, ako aj podľa článku 19 tej istej smernice, a
                        
                     
                           —
                        
                        
                           tým, že neposkytlo informácie požadované v liste z 23. apríla 1999, si nesplnilo svoje povinnosti podľa článku 10 Zmluvy ES,
                        
                     
         
               —
            
            
               zaviazať Írsko na náhradu trov konania.
            
         
      Žalobné dôvody a hlavné tvrdenia
   
   Komisia zastáva názor, že Írsko si nesplnilo svoje povinnosti podľa článkov 3, 5 a 19 smernice a článku 10 Zmluvy ES z týchto dôvodov:
   V súvislosti s oblasťou Boyne Estuary Komisia tvrdí, že Írsko neúplne a nesprávne vymedzilo citlivé oblasti na účely článku 5 ods. 1 smernice, keď neoznámilo formálny akt o vymedzení tejto oblasti. Pokiaľ ide o ostatné oblasti, ktoré neboli vymedzené ako citlivé, Komisia pripúšťa, že Írsko ich vymedzilo na účely článku 5 ods. 1, ale tvrdí, že platné formálne akty o tomto vymedzení nie sú dostatočne presné, čo sa týka vytýčenia dotknutej citlivej oblasti.
   Pokiaľ ide o článok 3 ods. 1 a 2 smernice, podľa írskych právnych predpisov sa konečný dátum vykonania podľa druhého pododseku článku 3 ods. 1 odkladá z 31. decembra 1998 na 14. jún 2001. Komisia tvrdí, že smernica takú možnosť odkladu nestanovuje. Rovnako uvádza, že pokiaľ ide o 32 oblastí, ktoré Írsko následne vymedzilo ako citlivé, vnútroštátne právne predpisy nerešpektovali konečný dátum 31. december 1998 podľa článku 5 smernice.
   Komisia tvrdí, že vzhľadom na oblasti, ktoré opomenulo vymedziť ako citlivé, si Írsko nesplnilo svoje povinnosti podľa článku 3 ods. 1 a 2 a článku 5 ods. 2, 3 a 4, pokiaľ ide o aglomerácie s populačným koeficientom viac ako 10 000 a podľa článku 5 ods. 2, 3 a 4, pokiaľ ide o čističky komunálnych odpadových vôd, na ktoré sa vzťahuje článok 5 ods. 5 smernice.
   Komisia zastáva názor, že Írsko porušilo článok 5 ods. 6 smernice, pretože najneskôr do 31. decembra 1997 nevykonalo prvé preskúmanie vymedzenia citlivých oblastí.
   Komisia napokon zastáva názor, že Írsko porušilo svoje povinnosti podľa článku 10 Zmluvy ES, keď neposkytlo jasné kartografické informácie o rozsahu citlivých oblastí a príslušných povodí, ako aj o polohe dotknutých aglomerácií do 31. decembra 1998.
   
      (1)  Smernica Rady z 21. mája 1991 o čistení komunálnych odpadových vôd (Ú. v. ES L 135, s. 40; Mim. vyd. 15/002, s. 26).